রাজ্যসভায় বৃহস্পতিবারের বারবেলায় রণমূর্তি ধরলেন রূপা গঙ্গোপাধ্যায়। শিশুপাচার-কাণ্ড নিয়ে কংগ্রেস সাংসদের খোঁচায় মেজাজ হারিয়ে তুলকালাম কাণ্ড বাধালেন তিনি। ওয়েলে নেমে বাদানুবাদে জড়ালেন ডেপুটি চেয়ারম্যান পি জে ক্যুরিয়েনের সঙ্গে। সংসদ বিষয়ক প্রতিমন্ত্রী মুখতার আব্বাস নকভি অবশ্য পরিস্থিতি সামাল দেন। 
ঘটনার সূত্রপাত, কংগ্রেস সাংসদ রজনী পটেলের বক্তব্যে জলপাইগুড়ির শিশুপাচার-কাণ্ডের প্রসঙ্গ ওঠায়। এদিন তিনি বলেন, ‘‘সম্প্রতি জলপাইগুড়িতে শিশুপাচারের ঘটনা ঘটেছে। সেখানে যিনি গ্রেফতার হয়েছেন, তিনি বিজেপি’র মহিলা সংগঠনের সাধারণ সম্পাদক।’’ ওই কংগ্রেস সাংসদের দাবি, জেরায় ধৃত এক অভিযুক্ত যে দু’জনের নাম করেছেন তাঁদের মধ্যে একজন সাংসদ, যিনি সভাকক্ষে রয়েছেন। অন্যজন মধ্যপ্রদেশের নেতা। দু’জনেই বিজেপি’র। নাম না-করলেও রজনীর ইঙ্গিত যে রূপা এবং বিজেপি নেতা কৈলাস বিজয়বর্গীয়ের দিকে, তা স্পষ্টই ছিল।
কংগ্রেস সাংসদের কথা শেষ না হতেই দৃশ্যত ক্ষিপ্ত রূপা বলতে থাকেন, ‘‘স্যার, এক মিনিট সময় দিন। আমায় বলতে দিতে হবে। ব্যক্তিগত আক্রমণ করা হচ্ছে। বলা হয়েছে সাংসদ এখানে বসে আছেন।’’ সেইসময় ডেপুটি চেয়ারম্যান তাঁকে বোঝানোর চেষ্টা করেন, ‘‘আপনার নাম প্রত্যক্ষ বা পরোক্ষেভাবে করা হয়নি।’’ কিন্তু তাতে কর্ণপাত না করেই চিৎকার করতে করতে ওয়েল নেমে ক্যুরিয়েনের দিকে আঙুল তুলে হইচই করেন হলুদ শাড়ি পরিহিত রূপা। তার জেরে সভায় গোলমাল শুরু হয়। তখন ওয়েল নেমে রূপাকে নিরস্ত করেন নকভি। বিজেপিনেত্রীকে সরিয়ে নিয়ে যান তিনি। তাতেও ক্ষান্ত হননি ‘মহাভারত’ সিরিয়ালের দ্রৌপদীর ভূমিকায় অভিনয় করা এই সাংসদ। নিজের আসনে গিয়েও টেবিল চাপড়ে হইচই করতে থাকেন তিনি। তখন গলা চড়িয়ে ক্যুরিয়েন বলেন, ‘‘এখানে এসে বলুন।’’ এরপর চুপ করে বসে পড়েন রূপা। ক্যুরিয়েন জানান, শিশুপাচার সংক্রান্ত বিষয়ে সাংসদের অংশটি সভার কার্যবিবরণী থেকে বাদ যাবে।
এদিন রাজ্যসভার ঘটনার জেরে পশ্চিমবঙ্গে শিশুপাচারের চিত্র দেশের মানুষের সামনে সহজে চলে এল বলে দাবি করেছেন রূপা। সন্ধ্যায় ‘এবেলা’কে তিনি বলেন, ‘‘আমার নামের বাহানায় যদি রাজ্যের শিশুপাচার বন্ধ হয়, তাহলে তো রাজ্যের জন্য তা ভালই।’’ এখানে না থেমে তাঁর পাল্টা প্রশ্ন, ‘‘আমার নাম কে বলেছে? শুধুমাত্র সংবাদমাধ্যমে কে কী বলল, তা টেনে আমার ভাবমূর্তি কালিমালিপ্ত করা হল।’’